《百一诗》
明代·释函是

生平喜住山，而匪乐登陟。犹忆居匡庐，频年乃一出。

讵肯离人居，枘凿初难入。尝为鲁国士，志不受绳墨。

岂有王子乔，丹溜不可食。离离若参辰，俯仰恒滋惑。

桀纣奚无性，舜禹安知习。心知随见闻，渐渍非一日。

阪泉无恶名，南巢有惭德。曹魏亦受禅，人指为篡立。

侯门出仁义，俘虏尽残贼。当时重成败，后世覈名实。

名实持圣贤，成败犹甲乙。甲乙古又今，圣贤何得失。

事穷乃崇因，邈邈终难必。盗蹠丰且延，颜闵贫而疾。

吁嗟乎天兮，三世费穷诘。浩劫一念兴，休咎成消息。

易言积有馀，庆殃通家国。薰莸竞目前，不知其所集。

我观始与终，以此百情毕。玄璧难为功，燕石吾自袭。

富贵岂不欲，黄雀悲双翼。长年岂不慕，蓬莱日易昃。

世纷久已辞，接舆匪其匹。有身随饥寒，无心任欣怵。

衰荣造化均，忘怀岂静力。一死复一生，一劳复一逸。

蜉蝣自朝暮，鹤曲龟潜匿。修短竟由谁，可以破世执。

我亦无奇怀，秖有安心术。行行见远山，或时坐长默。

或时登高台，一目浮云逼。云散空中真，夕照起寒色。

茂林环苍岑，晨风归广隰。此趣谁当无，殷勤赋百一。

试问张留侯，黄石蚤曾识。功成鬓垂垂，欲悔嗟何及。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。